## Odluka o izdavanju i prodaji prigodnog zlatnog i srebrenog kovanog novca u povodu obilježavanja Dana državnosti Republike Hrvatske 30. svibnja 1990. - 1995. godine

### NN 31/1995 (9.5.1995.), Odluka o izdavanju i prodaji prigodnog zlatnog i srebrenog kovanog novca u povodu obilježavanja Dana državnosti Republike Hrvatske 30. svibnja 1990. - 1995. godine

# NARODNA BANKA HRVATSKE

Na temelju članka 83. stavak 1. Zakona o osnovama deviznog sustava,
deviznog poslovanja i prometu zlata ("Narodne novine" broj 91A/93.)
i članka 67. stavak 1. točka 23. Zakona o Narodnoj banci Hrvatske ("Narodne
novine" broj 74/92., 26/93., 79/93. i 7/95.) Savjet Narodne banke
Hrvatske na sjednici održanoj 8. svibnja 1995. godine, donio je

## ODLUKU

### O IZDAVANJU I PRODAJI PRIGODNOG ZLATNOG I SREBRENOG KOVANOG NOVCA U POVODU OBILJEžAVANJA DANA DRžAVNOSTI REPUBLIKE HRVATSKE 30. SVIBNJA 1990. - 1995. GODINE

1. Narodna banka Hrvatske izdaje u povodu obilježavanja Dana državnosti
Republike Hrvatske 30. svibnja 1990. - 1995. godine, prigodni zlatni kovani
novac u apoenima od 1000 i 500 kuna te prigodni srebreni kovani novac u
apoenima od 200,150 i 100 kuna.

2. Narodna banka Hrvatske izdaje prigodni zlatni kovani novac iz točke
1. ove odluke o ukupnoj svoti od 5.000.000,00 kuna i u ukupnim količinama
od 3000 komada u apoenu od 1000 kuna te 4000 komada u apoenu 500 kuna.

3. Narodna banka Hrvatske izdaje prigodni srebreni kovani novac iz točke
1. ove odluke u ukupnoj svoti od 2.150.000,00 kuna i u ukupnim količinama
od 4000 komada u apoenu od 200 kuna 5000 komada u apoenu od 150 kuna te
6000 komada u apoenu od 100 kuna.

4. Prigodni zlatni kovani novac iz točke 2. ove odluke bit će izrađen
od zlata finoće 986/000 u specijalnoj tehnici kovanja, kvalitete polirana
ploča, s visokosjajnim ravnim površinama i matiranim reljefnim detaljima
prigodnih motiva. Zlatni kovani novac od 1000 kuna imat će težinu 7 grama
i promjer 22 milimetra. Zlatni kovani novac od 500 kuna imat će težinu
3,5 grama i promjer 18 milimetara.

5. Prigodni zlatni kovani novac od 1000 kuna s lica izgleda ovako: na
licu dominira reljef države Republike Hrvatske obasjan zrakama svjetlosti
kojih je izvorište smješteno na lijevoj strani gornjeg polukruga. U desnom
polukrugu, u pet redaka, ispisan je tekst "DAN" "DRŽAVNOSTI"
"30. SVIBNJA" te godine "1990." i "1995.".
U kopnenom dijelu reljefa države Republike Hrvatske smještena su tri kvadratića
a u morskom dijelu šest kvadratića, simbola prenešenih iz grba države Republike
Hrvatske. Na dijelu morske površine niz je sitnih, valovitih reljefnih
linija.

6. Prigodni zlatni kovani novac od 1000 kuna s naličja izgleda ovako:
u središnjem dijelu gornjeg polukruga je oznaka nominale "1000"
ispod koje je natpis novčane jedinice "KUNA", oznaka nominale
i natpis smješteni su u kružni motiv sitnih, valovitih reljefnih linija.
U donjem polukrugu, u središnjem dijelu, grb je Republike Hrvatske koji
većim dijelom ulazi u kružni motiv sitnih, valovitih reljefnih Iinija.
Uz donji rub položene su polukružno dvije grančice; lijevo od grba grančica
lovora a desno od grba, grančica masline. Od vrha grančice lovora do vrha
grančice masline, kružno uz rub, ispisan je tekst "REPUBLIKA HRVATSKA"

7. Obod prigodnog zlatnog kovanog novca 1000 kuna je gladak.

8. Prigodni zlatni novac od 500 kuna s lica izgleda ovako: na licu dominiraju
motivi s grba Republike Hrvatske. U pet redaka nanizani su kvadratići koje
u centralnom dijelu zamjenjuju motivi iz krune grba, simbolično tvoreći
slovo H. U donja dva retka, unutar visokosjajnih kvadratića, poredane su
valovite linije.

9. Prigodni zlatni kovani novac od 500 kuna s naličja izgleda ovako:
u središnjem dijelu gornjeg polukruga smješten je grb Republike Hrvatske,
položen svojom krunom na okomite linije uokvirene u gornjem dijelu polukružnom
linijom a u donjem dijelu vodoravnom linijom. Donja dva reda kvadratića
grba položena su na vodoravne linije koje bočno uokviruju zakrivljene linije.
Okomite i vodoravne uokvirene linije, s visokosjajnom površinom u središnjem
dijelu, simboliziraju zastavu Republike Hrvatske. U središnjem dijelu polukruga
nalazi se oznaka nominale "500" ispod koje je natpis novčane
jedinice "KUNA". Kružno uz rub, u gornjem polukrugu, ispisan
je tekst "REPUBLIKA HRVATSKA" a u donjem polukrugu tekst i datumi
"30. SVIBNJA 1990." "DAN DRŽAVNOSTI" "30. SVIBNJA
1995.". Tekst iz gornjeg polukruga i tekst te oznake datuma iz donjeg
polukruga međusobno su odvojene točkama.

10. obod prigodnog zlatnog kovanog novca od 500 kuna je gladak.

11. Prigodni srebreni kovani novac iz točke 3. ove odluke bit će izrađen
od srebra finoće 925/000 u specijalnoj tehnici kovanja, kvalitete polirana
ploča, s visokosjajnim ravnim površinama i matiranim reljefnim detaljima
prigodnih motiva. Srebreni kovani novac od 200 kuna imat će težinu 33 grama
i promjer od 40 milimetara. Srebreni kovani novac od 150 kuna imat će težinu
24 grama i promjer od 37 milimetara. Srebreni kovani novac od 100 kuna
imat će težinu 20 grama i promjer od 34 milimetra.

12. Izgled srebrenog kovanog novca od 200 i 100 kuna s lica identičan
je izgledu zlatnog kovanog novca od 1000 kuna, opisanog u točki 5. ove
odluke.

13. Izgled srebrenog kovanog novca od 200 kuna s naličja odgovara opisu
zlatnog kovanog novca od 1000 kuna iz točke 6. ove odluke, izuzev u oznaci
nominale. U središnjem dijelu gornjeg polukruga kod srebrenog kovanog novca
oznaka nominale je "200".

14. Izgled srebrenog kovanog novca od 100 kuna s naličja odgovara opisu
zlatnog kovanog novca od 1000 kuna iz točke 6. ove odluke, izuzev u oznaci
nominale. U središnjem dijelu gornjeg polukruga kod srebrenog kovanog novca
oznaka nominale je "100".

15. Izgled srebrenog kovanog novca od 150 kuna s lica identičan je izgledu
zlatnog kovanog novca od 500 kuna. opisanog u točki 8. ove odluke.

16. Izgled srebrenog kovanog novca od 150 kuna s naličja odgovara opisu
zlatnog kovanog novca od 500 kuna iz točke 9. ove odluke, izuzev u oznaci
nominale. U središnjem dijelu donjeg polukruga kod srebrenog kovanog novca
oznaka nominale je "150".

17. obod srebrenog kovanog novca od 200, 150 i 100 kuna je gladak.

18. Prigodni kovani novac iz točke 1. ove odluke prodavat će se po slijedećim
cijenama:

1.) komplet prigodnog zlatnog kovanog novca od 1000 i 500 kuna te srebrenog
kovanog novca od 200, 150 i 100 kuna po cijeni od 2.535,00 kuna;

2.) komplet prigodnog zlatnog kovanog novca od 1000 kuna te srebrenog
kovanog novca od 200 i 100 kuna po cijeni od 1690,00 kuna;

3.) komplet prigodnog zlatnog kovanog novca od 500 kuna te srebrenog
kovanog novca od 150 kuna po cijeni od 845,00 kuna;

4.) prigodni zlatni kovani novac od 500 kuna po cijeni od 650,00 kuna;

5.) prigodni srebreni kovani novac od 200 kuna po cijeni od 260,00 kuna;

6.) prigodni srebreni kovani novac od 150 kuna po cijeni od 195,00 kuna;

7.) prigodni srebreni kovani novac od 100 kuna po cijeni od 130,00 kuna.

19. Prigodni zlatni i srebreni kovani novac pustit će se u prodaju 22.
svibnja 1995. godine.

20. Prigodni zlatni i srebreni kovani novac Narodna banka Hrvatske prodavat
će putem banaka, ZAP-a i trgovačkih poduzeća.

21. ova odluka stupa na snagu danom objave u "Narodnim novinama".

O.br. 296/95.

Zagreb, 8. svibnja 1995

Predsjednik Savjeta Narodne banke Hrvatske guverner Narodne
banke Hrvatske

**dr. Pero Jurković**, v. r.

Odluka, NN 31/1995-610
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)